PMIndiaData/PMIndiaSum huggingface dataset:
ଆନ୍ଧ୍ରପ୍ରଦେଶର ଚିତ୍ତୋରରେ ଏକ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ;  ପୀଡିତଙ୍କ ପାଇଁ ପିଏମଏନ୍‍ଆରଏଫ ରୁ ଅନୁକମ୍ପାମୂଳକ ସହାୟତା ରାଶି ମଞ୍ଜୁର କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ଚିତ୍ତୋରରେ ଏକ ମର୍ମନ୍ତୁଦ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ଲାଗି ୨ଲକ୍ଷ ଟଙ୍କା ଏବଂ ଆହତଙ୍କ ଲାଗି ୫୦,୦୦୦ ଟଙ୍କାର ଅନୁକମ୍ପା ମୂଳକ ସହାୟତା ରାଶି ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ରୁ ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଆନ୍ଧ୍ରପ୍ରଦେଶର ଚିତ୍ତୋରରେ ଏକ ମର୍ମନ୍ତୁଦ ବସ୍ ଦୁର୍ଘଟଣାରେ ପ୍ରାଣ ହରାଇବା ଅତ୍ୟନ୍ତ ଦୁଃକ ଦାୟକ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ମୁଁ ଆଶା କରୁଛି ଆହତମାନେ ଶୀଘ୍ର ସୁସ୍ଥ ହୋଇଯିବେ । ମୃତକଙ୍କ ନିକଟ ସମ୍ପର୍କୀୟଙ୍କୁ ପିଏମ୍‍ଏନ୍‍ଆରଏଫ୍‍ରୁ ୨ଲକ୍ଷ ଟଙ୍କା କରି ଦିଆଯିବ ଏବଂ ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
କ୍ରିକେଟର ଋଷଭ ପନ୍ତଙ୍କ ଦୁର୍ଘଟଣାରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ କ୍ରିକେଟର ଋଷଭ ପନ୍ତଙ୍କ ଦୁର୍ଘଟଣାରେ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଜଣାଶୁଣା କ୍ରିକେଟର ଋଷଭ ପନ୍ତଙ୍କ ଦୁର୍ଘଟଣାରେ ଦୁଃଖିତ । ମୁଁ ତାଙ୍କ ସ୍ୱାସ୍ଥ୍ୟ ଏବଂ ସୁସ୍ଥତା ପାଇଁ ପ୍ରାର୍ଥନା କରୁଛି । @RishabhPant17"
ପ୍ରଧାନମନ୍ତ୍ରୀଙ୍କୁ ଭେଟିଲେ ଫ୍ରାନ୍ସ ପ୍ରତିରକ୍ଷା ମନ୍ତ୍ରୀ

ଫ୍ରାନ୍ସର ପ୍ରତିରକ୍ଷା ମନ୍ତ୍ରୀ ମିଷ୍ଟର ଜାଁ-ଭେସ ଲି ଦ୍ରିଆନ ଆଜି (23.09.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଥିଲେ । ଜାମ୍ମୁ-କାଶ୍ମୀରର ଉରିଠାରେ ସେପ୍ଟେମ୍ବର 18, 2016ରେ ସୀମାପାର ଆତଙ୍କବାଦ ଆକ୍ରମଣରେ ମୃତକଙ୍କ ପ୍ରତି ମନ୍ତ୍ରୀ ଲି ଦ୍ରିଆନ ସମବେଦନା ଜଣାଇଥିଲେ । ସେ କହିଥିଲେ ଯେ, ଆତଙ୍କବାଦ ବିରୁଦ୍ଧରେ ଭାରତ ସହିତ ଫ୍ରାନ୍ସ ରହିଛି । ମନ୍ତ୍ରୀ ଲି ଦ୍ରିଆନ ଦ୍ୱିପାକ୍ଷିକ ପ୍ରତିରକ୍ଷା ସହଯୋଗର ସଦ୍ୟତମ ସ୍ଥିତି ନେଇ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । 36ଟି ରାଫେଲ ଯୁଦ୍ଧବିମାନ ଖର୍ଦ୍ଦିର ଆନ୍ତଃ-ସରକାରୀ ରାଜିନାମା ସ୍ୱାକ୍ଷରକୁ ପ୍ରଧାନମନ୍ତ୍ରୀ ସ୍ୱାଗତ କରିବା ସହିତ ଏହାର ତୁରନ୍ତ ଓ ସମୟୋଚିତ କାର୍ଯ୍ୟକାରିତା ପାଇଁ କହିଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ପିଏମଏନସିଏଚ ପ୍ରତିନିଧିମଣ୍ଡଳ ଏବଂ 2018 ପାର୍ଟନର୍ସ ଫୋରମ ଲୋଗୋ ପ୍ରଦାନ କଲେ

ମାତୃ, ନବଜାତ ଏବଂ ଶିଶୁ ସ୍ୱାସ୍ଥ୍ୟ ସହଭାଗୀତା (ପିଏମଏନସିଏଚ)ର ଏକ ପ୍ରତିନିଧିମଣ୍ଡଳ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରି ତାଙ୍କୁ ଆଗାମୀ 2018 ପାର୍ଟନର୍ସ ଫୋରମ ଲୋଗୋ ପ୍ରଦାନ କରିଛନ୍ତି । ଏହି ପ୍ରତିନିଧି ମଣ୍ଡଳରେ କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଶ୍ରୀ ଜେ ପି ନଡ୍ଡା, ପିଏମଏନସିଏଚ ବୋର୍ଡ଼ର ଅଧ୍ୟକ୍ଷ ତଥା ଚିଲିର ପୂର୍ବତନ ରାଷ୍ଟ୍ରପତି ଡକ୍ଟର ମିଚେଲ ବାଚେଲେଟ୍‌, ୟୁନିସେଫର ଗୁଡ଼ୱିଲ୍‌ ଆମ୍ବାସାଡ଼ର ତଥା ସୁପ୍ରସିଦ୍ଧ ଅଭିନେତ୍ରୀ ସୁଶ୍ରୀ ପ୍ରିୟାଙ୍କା ଚୋପ୍ରା, ପିଏମଏନସିଏଚ ପାର୍ଟନର୍ସ ଫୋରମର ତିନିଜଣ ଚାମ୍ପିଅନ୍‌ ତଥା ସ୍ୱାସ୍ଥ୍ୟ ଓ ପରିବାର କଲ୍ୟାଣ ରାଷ୍ଟ୍ରମନ୍ତ୍ରୀ ଶ୍ରୀ ଏ କେ ଚୌବେ, ସୁଶ୍ରୀ ପ୍ରୀତି ସୁଦନ ଏବଂ ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟର ସଚିବ ସାମିଲ ହୋଇଥିଲେ । ଆଗାମୀ ପିଏମଏନସିଏଚର ପାର୍ଟନର୍ସ ଫୋରମରେ ସାମିଲ ହେବାକୁ ସେମାନେ ପ୍ରଧାନମନ୍ତ୍ରୀଙ୍କୁ ଆମନ୍ତ୍ରଣ କରିଥିଲେ । ଏହି ସମ୍ମିଳନୀ ଆସନ୍ତା ଡ଼ିସେମ୍ବର 12- 13, 2018ରେ ନୂଆଦିଲ୍ଲୀ ଠାରେ ଅନୁଷ୍ଠିତ ହେବ । ଏହି ସମ୍ମିଳନୀରେ ବିଭିନ୍ନ ରାଷ୍ଟ୍ରର ସ୍ୱାସ୍ଥ୍ୟମନ୍ତ୍ରୀ ତଥା ଅନ୍ୟ ପ୍ରାୟ 1200 ପ୍ରତିନିଧି ଏଥିରେ ଯୋଗ ଦେବାର କାର୍ଯ୍ୟକ୍ରମ ରହିଛି । ପିଏମଏନସିଏଚ ଏକ ବୈଶ୍ୱିକ ସହଭାଗୀତା ସଂଗଠନ ଏବଂ ଏହାର 92 ରାଷ୍ଟ୍ର ସଦସ୍ୟ ଅଛନ୍ତି । ପୁଣି ବିଭିନ୍ନ ରାଷ୍ଟ୍ରରେ ଏହାର 1000ରୁ ଅଧିକ ସଂଗଠନ ରହିଛି । ପିଏମଏନସିଏଚରେ ପାଟ୍ରନ୍‌ ହେବାକୁ ପ୍ରଧାନମନ୍ତ୍ରୀ ଆଗ୍ରହର ସହ ନିଜର ସମ୍ମତି ଜଣାଇଥିଲେ ଏବଂ ଏହାର ଲୋଗୋକୁ ଗ୍ରହଣ କରିଥିଲେ । ପିଏମଏନସିଏଚର ଆଗାମୀ ସମ୍ମିଳନୀର ଅଧ୍ୟକ୍ଷ ଡକ୍ଟର ମିଚେଲ ବାଚେଲେଟେ ପ୍ରଧାନମନ୍ତ୍ରୀଙ୍କୁ ଏହି ସହଭାଗୀତାର ଉଦ୍ଦେଶ୍ୟ ସଂପର୍କରେ ସୂଚୀତ କରିବା ସହ ପ୍ରଧାନମନ୍ତ୍ରୀଙ୍କ ଠାରୁ ଏ ସଂପର୍କରେ ତାଙ୍କର ସହଯୋଗ ଏବଂ ପରାମର୍ଶ ଲୋଡ଼ିଥିଲେ । ମହିଳା ସଶକ୍ତିକରଣ, ଶିଶୁ ତଥା ଯୁବଗୋଷ୍ଠୀଙ୍କୁ କିଭଳି ସକ୍ରିୟ ତଥା ସୁସ୍ଥ ରଖାଯାଇପାରିବ ସେ ସଂପର୍କରେ ପ୍ରଧାନମନ୍ତ୍ରୀ ନିଜର ଅନୁଭୂତି ପ୍ରତିନିଧିମାନଙ୍କ ସହ ବାଣ୍ଟିଥିଲେ । ଗୁଜରାଟର ମୁଖ୍ୟମନ୍ତ୍ରୀ ଥିବା ବେଳେ ସେଠାରେ କିଭଳି ଆନୁଷ୍ଠାନିକ ପ୍ରସବକୁ ପ୍ରୋତ୍ସାହିତ କରିବା ସହ ଲୋକମାନଙ୍କୁ ସେଥିପ୍ରତି ପ୍ରଭାବିତ କରାଯାଇ ପାରିଥିଲା ପ୍ରଧାନମନ୍ତ୍ରୀ ତାହାର ଅବତାରଣା କରିଥିଲେ । ଘରୋଇ ସେକ୍ଟରକୁ ଏଥିରେ ସାମିଲ କରାଯିବା ସହ ଗ୍ରାମାଞ୍ଚଳର ଗରିବ ତଥା ଗର୍ଭବତୀ ମହିଳାମାନଙ୍କ ସକାଶେ ଗୋଷ୍ଠୀ ଭୋଜନର ବ୍ୟବସ୍ଥା କରାଯାଇପାରିବ । ଏହା ଦ୍ୱାରା ସେମାନଙ୍କର ପୌଷ୍ଟିକ ଆବଶ୍ୟକତା ପୂରଣ କରାଯାଇପାରିବ ବୋଲି ପ୍ରଧାନମନ୍ତ୍ରୀ ମତ ପୋଷଣ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଏଥି ସକାଶେ ସକ୍ରିୟ ଯୋଗାଯୋଗ ବ୍ୟବସ୍ଥା କରାଯିବା ଦରକାର । “ସହଭାଗୀତା ହିଁ ସହଯୋଗ” ବୋଲି ଉଲ୍ଲେଖ କରି ପ୍ରଧାନମନ୍ତ୍ରୀ କହିଲେ ଯେ ବିଶ୍ୱବ୍ୟାପୀ ସାଧାରଣ ଜନତାଙ୍କୁ ଏହି କାର୍ଯ୍ୟକ୍ରମରେ ସାମିଲ କରାଯିବା ଉଚିତ । ବିଶେଷ କରି ଯୁବଗୋଷ୍ଠୀଙ୍କୁ ଏଭଳି ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଯଥା ପୌଷ୍ଟିକ ଆହାର, ବିବାହର ବୟସସୀମା ନିର୍ଦ୍ଧାରଣ, ପ୍ରସବ ପୂର୍ବବର୍ତ୍ତୀ ତଥା ପରବର୍ତ୍ତୀ ମାଆ ଓ ଶିଶୁର ଯତ୍ନ ଆଦିରେ ଯୁବଗୋଷ୍ଠୀଙ୍କୁ ସାମିଲ କରାଯିବା ଆବଶ୍ୟକ । ଏହା ଫଳରେ ମହିଳା, ଶିଶୁ ତଥା କୈଶୋର ଅବସ୍ଥାରେ ଯେଉଁସବୁ ଆବଶ୍ୟକତା ତଥା କାର୍ଯ୍ୟକ୍ରମମାନ ପ୍ରବର୍ତ୍ତନ କରାଯିବା ଜରୁରି ତାହା ଉପଯୁକ୍ତ ଭାବେ ପ୍ରବର୍ତ୍ତିତ ହୋଇପାରିବ । ଏଥି ସକାଶେ ଯୋଗାଯୋଗ ବ୍ୟବସ୍ଥାକୁ ସୁଦୃଢ଼ କରାଯିବା ମଧ୍ୟ ଜରୁରି । ଏହିସବୁ ପ୍ରସଙ୍ଗ ଉପରେ ଏକ ଅନଲାଇନ୍‌ କୁଇଜ ପ୍ରତିଯୋଗୀତାର ଆୟୋଜନ କରି ପାର୍ଟନର୍ସ ଫୋରମର ଆଗାମୀ ବୈଠକରେ କୃତୀ ପ୍ରତିଯୋଗୀମାନଙ୍କୁ ପୁରସ୍କାର ପ୍ରଦାନ କରାଯିବାର ବ୍ୟବସ୍ଥା କରିବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ ।
ଭାରତର ଚାରିଟି ସ୍ଥାନକୁ ରାମସାର ମାନ୍ୟତା ମିଳିବା ଆମ ପାଇଁ ଗର୍ବର କଥା: ପ୍ରଧାନମନ୍ତ୍ରୀ

ଭାରତର ଚାରିଟି ସ୍ଥାନ ରାମସାର ମାନ୍ୟତା ପାଇବା ଆମ ପାଇଁ ଗର୍ବର କଥା ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । କେନ୍ଦ୍ର ପରିବେଶ ମନ୍ତ୍ରୀ ଶ୍ରୀ ଭୁପିନ୍ଦର ଯାଦବଙ୍କ ଟ୍ୱିଟ ଶୃଙ୍ଖଳର ପ୍ରତିକ୍ରିୟାରେ ପ୍ରଧାନମନ୍ତ୍ରୀ କହିଛନ୍ତି; “ଭାରତର ଚାରିଟି ସ୍ଥାନ ରାମସାର ମାନ୍ୟତା ପାଇବା ଆମ ପାଇଁ ଗର୍ବର କଥା । ପ୍ରାକୃତିକ ବାସସ୍ଥଳୀ ସଂରକ୍ଷଣ, ବୃକ୍ଷ ଓ ଜୀବଜନ୍ତୁ ସଂରକ୍ଷଣ ପାଇଁ ପଦକ୍ଷେପ ଓ ସବୁଜ ଗ୍ରହ ନିର୍ମାଣ ଭଳି ଭାରତର ବେଶ ପୁରୁଣା ନୀତିକୁ ଦର୍ଶାଉଛି ।”
ପ୍ରଧାନମନ୍ତ୍ରୀ ମେ ୧୭ତାରିଖ ଦିନ ଟ୍ରାଇର ରୌପ୍ୟ ଜୟନ୍ତୀ କାର୍ଯ୍ୟକ୍ରମରେ ଅଭିଭାଷଣ ରଖିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (୧୭.୦୫.୨୦୨୨) ଦିନ ଭାରତୀୟ ଦୂରସଞ୍ଚାର ନିୟନ୍ତ୍ରକ କର୍ତ୍ତୃପକ୍ଷ(ଟ୍ରାଇ)ର ରୌପ୍ୟ ଜୟନ୍ତୀ କାର୍ଯ୍ୟକ୍ରମରେ ପୂର୍ବାହ୍ନ ଏଗାରଟାବେଳେ ଭିଡିଓ କନ୍‌ଫରେନ୍ସିଂ ଜରିଆରେ ନିଜର ଅଭିଭାଷଣ ରଖିବେ । ଏହି ଅବସରରେ ପ୍ରଧାନମନ୍ତ୍ରୀ ଏକ ଡାକଟିକଟ ମଧ୍ୟ ଉନ୍ମୋଚନ କରିବେ । କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଆଇଆଇଟି ମାନ୍ଦ୍ରାଜ ନେତୃତ୍ୱରେ ଆଠଟି ପ୍ରତିଷ୍ଠାନ ଦ୍ୱାରା ମିଳିତ ପ୍ରକଳ୍ପ ଜରିଆରେ ବିକଶିତ 5G ଟେଷ୍ଟ ବେଚର ମଧ୍ୟ ଶୁଭାରମ୍ଭ କରିବେ । ଏଥିରେ ସହଯୋଗ କରିଥିବା ଅନ୍ୟାନ୍ୟ ପ୍ରତିଷ୍ଠାନଗୁଡିକ ହେଲେ ଆଇଆଇଟି ଦିଲ୍ଲୀ୍‌, ଆଇଆଇଟି ହାଇଦ୍ରାବାଦ, ଆଇଆଇଟି ବମ୍ବେ, ଆଇଆଇଟି କାନପୁର, ଆଇଆଇଏସସି ବାଙ୍ଗୋଲୋର, ପ୍ରୟୋଗାତ୍ମକ ଅନୁତରଙ୍ଗ ଇଲେକ୍‌ଟ୍ରୋନିକ୍ସ ଇଞ୍ଜିନିୟରିଂ ଓ ଗବେଷଣା ସମାଜ (ଏସଏଏମ୍‌ଇଇଆର) ଏବଂ ଓୟାରଲେସ୍ ଟେକ୍ନୋଲୋଜି, ଉତ୍କର୍ଷ କେନ୍ଦ୍ର(ଇଡବ୍ଲୁଆଇଟି) । ଏହି ପ୍ରକଳ୍ପ ବାବଦ ୨୨୦କୋଟିରୁ ଊର୍ଦ୍ଧ୍ୱ ଟଙ୍କା ଖର୍ଚ୍ଚ ହୋଇଛି । ଭାରତୀୟ ଶିଳ୍ପ ଓ ଷ୍ଟାର୍ଟଅପମାନଙ୍କୁ ଏହି ଟେଷ୍ଟ ବେଡ ବିଭିନ୍ନ ଦିଗରେ ସାହାଯ୍ୟ କରିବା ସହ ପରବର୍ତ୍ତୀ ପିଢି ପ୍ରଯୁକ୍ତିବିଦ୍ୟା ନିମନ୍ତେ ମଧ୍ୟ ସହାୟକ ହେବେ । ଭାରତୀୟ ଦୂରସଞ୍ଚାର ନିୟନ୍ତ୍ରକ କର୍ତ୍ତୃପକ୍ଷ ଆଇନ, ୧୯୯୭ ଅଧୀନରେ ୧୯୯୭ରେ ହିଁ ଟ୍ରାଇ ପ୍ରତିଷ୍ଠା ହୋଇଥିଲା ।
ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀ ଜୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପୂର୍ବତନ ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ମୂଲ୍ୟବୋଧ ଏବଂ ନୀତି ଉପରେ ଆଧାରିତ ତାଙ୍କ ଜୀବନ ଦେଶବାସୀଙ୍କ ପାଇଁ ସର୍ବଦା ପ୍ରେରଣାର ଉତ୍ସ ହୋଇ ରହିବ ।”
ବିଜ୍ଞାନ, କାରିଗରୀର ବୃଦ୍ଧି ଲାଗି ଭାରତର ଅଟଳ ନବୋନ୍ମେଷ ମିଶନ ଓ ରୁଷର ପାଣ୍ଠି “ପ୍ରତିଭା ଓ ସଫଳତା’ ମଧ୍ୟରେ ବୁଝାମଣା ସମ୍ପର୍କରେ କ୍ୟାବିନେଟଙ୍କୁ ସୂଚିତ କରାଗଲା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ବିଜ୍ଞାନ ଏବଂ କାରିଗରୀର ବୃଦ୍ଧି, ଛାତ୍ରଛାତ୍ରୀ, ଶିକ୍ଷକ, ଗବେଷକ ଏବଂ ବୈଜ୍ଞାନିକମାନଙ୍କ ବିନିମୟ ଜରିଆରେ ସହଯୋଗୀ କାର୍ଯ୍ୟର ଦୃଢ଼ ଭିତ୍ତିଭୂମି ରଖିବା ଲାଗି ଭାରତର ଅଟଳ ନବୋନ୍ମେଷ ମିଶନ ଏବଂ ରୁଷର ପାଣ୍ଠି "ପ୍ରତିଭା ଏବଂ ସଫଳତା' ମଧ୍ୟରେ ବୁଝାମଣାପତ୍ର ସମ୍ପର୍କରେ ଅବଗତ କରାଯାଇଛି । ବୁଝାମଣାପତ୍ର 5 ଅକ୍ଟୋବର, 2018ରେ ସ୍ୱାକ୍ଷର କରାଯାଇଥିଲା । ଲାଭ : ବୁଝାମଣା ଦ୍ୱାରା ବିଜ୍ଞାନ ଏବଂ କାରିଗରୀର ବୃଦ୍ଧି, ଛାତ୍ରଛାତ୍ରୀ, ଶିକ୍ଷକ, ଗବେଷକ ଏବଂ ବୈଜ୍ଞାନିକମାନଙ୍କ ବିନିମୟ ଜରିଆରେ ସହଯୋଗୀ କାର୍ଯ୍ୟ ପାଇଁ ଦୃଢ଼ ଭିତ୍ତିଭୂମି ରଖିବାରେ ସୁବିଧା ହେବ । ପ୍ରମୁଖ ପ୍ରଭାବ ବୁଝାମଣା ଦ୍ୱାରା ଉଭୟ ଦେଶର ବିଦ୍ୟାଳୟ, ବିଶ୍ୱବିଦ୍ୟାଳୟ, ସାଂସ୍କୃତିକ ପ୍ରତିଷ୍ଠାନ, ବିଜ୍ଞାନ ଏବଂ କାରିଗରୀ ଏବଂ ବିଶେଷ କରି ଶିକ୍ଷା ପ୍ରତିଷ୍ଠାନ, ହାଇଟେକ କମ୍ପାନୀ, ଷ୍ଟାର୍ଟଅପ, ଏବଂ ନବୋନ୍ମେଷ କେନ୍ଦ୍ର ମଧ୍ୟରେ ସମ୍ପର୍କ ପ୍ରତିଷ୍ଠା କରିବା ଲାଗି ପଦ୍ଧତି ଉପଲବ୍ଧ ହୋଇପାରିବ । ଆଶା କରାଯାଉଛି ଯେ ଏହା ଅନ୍ତର୍ଗତ ନୂତନ ବୈଜ୍ଞାନିକ, ଜ୍ଞାନ ସୃଷ୍ଟି, ବୌଦ୍ଧିକ ସମ୍ପତ୍ତି, ନବୋନ୍ମେଷ ଏବଂ ଉତ୍ପାଦ ବିକାଶକୁ ପ୍ରୋତ୍ସାହନ ଦିଆଯାଇପାରିବ ।
ଲକ୍ଷ୍ନୌ କୃଷି କୁମ୍ଭକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

• ସେଚ ବ୍ୟବସ୍ଥାକୁ ସୁଦୃଢ଼ କରିବା ପାଇଁ ଅଧିକରୁ ଅଧିକ ସ୍ଥାପନ ହେବ ସୌର ପମ୍ପ • ଜଳ ସମ୍ପଦର ନ୍ୟାୟସଙ୍ଗତ ଉପଯୋଗ ଉପରେ ପ୍ରଧାନମନ୍ତ୍ରୀଙ୍କ ଗୁରୁତ୍ୱ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଶୁକ୍ରବାର) ଲକ୍ଷ୍ନୌରେ ଆୟୋଜିତ କୃଷି କୁମ୍ଭକୁ ଭିଡିଓ କନଫରେନସିଂ ଜରିଆରେ ସମ୍ବୋଧନ କରିଛନ୍ତି । ପ୍ରଧାନମନ୍ତ୍ରୀ ବିଶ୍ୱାସ ବ୍ୟକ୍ତ କରିଥିଲେ ଯେ କୃଷକମାନଙ୍କର ଏହି ସଭା ନୂତନ ଜ୍ଞାନ କୌଶଳକୁ ପ୍ରଭାବିତ କରିବା ସହିତ କୃଷି କ୍ଷେତ୍ରରେ ଉତ୍ତମ ସୁଯୋଗ ସୃଷ୍ଟିର ମାର୍ଗ ପ୍ରଶସ୍ତ କରିଛି । ଖାଦ୍ୟାନ୍ନ କ୍ରୟ ବୃଦ୍ଧି କରିବାର ନିଜ ପ୍ରଚେଷ୍ଟା ପାଇଁ ଉତ୍ତର ପ୍ରଦେଶ ରାଜ୍ୟ ସରକାରଙ୍କୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ ଗୁରୁତ୍ୱ ପ୍ରଦାନ କରି କହିଥିଲେ ଯେ କୃଷକ ହେଉଛନ୍ତି ସେହିମାନେ ଯେଉଁମାନେ ଦେଶକୁ ଆଗକୁ ନେଇଥାଆନ୍ତି । ସେ 2022 ସୁଦ୍ଧା କୃଷକମାନଙ୍କ ଆୟକୁ ଦୁଇ ଗୁଣ କରିବା ପାଇଁ କେନ୍ଦ୍ର ସରକାରଙ୍କ ପ୍ରତିଶୃତିର ପୁନରାବୃତି କରିଥିଲେ । ଏହି ସନ୍ଦର୍ଭରେ ସେ ନିବେଶ ଖର୍ଚ୍ଚକୁ କମ କରିବା ଏବଂ ଲାଭ ବୃଦ୍ଧି ପାଇଁ ପଦକ୍ଷେପଗୁଡିକ ବିଷୟରେ ଉଲ୍ଲେଖ କରିଥିଲେ । ସେ ଉଲ୍ଲେଖ କରିଥିଲେ ଯେ ଖୁବ ଶୀଘ୍ର ନିକଟରେ ଦେଶସାରା ଜମିରେ ଅଧିକ ସଂଖ୍ୟାରେ ସୌର ପମ୍ପମାନ ପ୍ରତିଷ୍ଠା କରାଯିବ । କାରିଗରୀ କୌଶଳର ଉପଯୋଗ କରି କୃଷି ଓ କୃଷକଙ୍କୁ ଲାଭ ପ୍ରଦାନ କରିବା ଉପରେ ସରକାର କାର୍ଯ୍ୟ କରୁଛନ୍ତି । ସେ କହିଥିଲେ ଯେ ବାରାଣସୀରେ ଧାନ ଗବେଷଣା କେନ୍ଦ୍ର ପ୍ରତିଷ୍ଠା କରାଯିବା ଏହାର ଅଂଶ ବିଶେଷ । ପ୍ରଧାନମନ୍ତ୍ରୀ କୃଷିରେ ମୂଲ୍ୟ ସମ୍ବର୍ଦ୍ଧନର ଗୁରୁତ୍ୱ ବିଷୟରେ ମଧ୍ୟ ଆଲୋଚନା କରିଥିଲେ । ସେ ଖାଦ୍ୟ ପ୍ରକ୍ରୀୟାକରଣ କ୍ଷେତ୍ରରେ କରାଯାଇଥିବା ପଦକ୍ଷେପଗୁଡିକର ଉଲ୍ଲେଖ କରିଥିଲେ । ସେ କହିଥିଲେ ଯେ ସବୁଜ ବିପ୍ଳବ ପରେ ଦୁଗ୍ଧ ଉତ୍ପାଦନ, ମହୁ ଉତ୍ପାଦନ, କୁକୁଡା ଏବଂ ମତ୍ସ୍ୟ ଚାଷ ଉପରେ ମଧ୍ୟ ଗୁରୁତ୍ୱ ପ୍ରଦାନ କରାଯାଉଛି । ପ୍ରଧାନମନ୍ତ୍ରୀ ଏହି କୃଷି କୁମ୍ଭରେ ଜଳ ସଂସାଧନର ନ୍ୟାୟସଙ୍ଗତ ଉପଯୋଗ, ଭଣ୍ଡାରଣ ପାଇଁ ଉତ୍ତମ ପ୍ରଯୁକ୍ତି ଏବଂ ଚାଷରେ ନୂତନ ଜ୍ଞାନ କୌଶଳର ଉପଯୋଗ ଭଳି ବିଷୟ ଉପରେ ଅଧିକ ଆଲୋଚନା କରିବା ପାଇଁ ଆଗେଇ ଆସିବାକୁ ଆହ୍ୱାନ ଦେଇଥିଲେ । ସେ ନୂତନ ପ୍ରଯୁକ୍ତି ବିଦ୍ୟା ଏବଂ କୌଶଳ ବିକାଶର ଆବଶ୍ୟକତା ଉପରେ ଜୋର ଦେଇଥିଲେ ଯାହାକି ଅମଳ ପରବର୍ତ୍ତି ଫସଲ ଅବଶିଷ୍ଟାଂଶ ପୋଡି ପରିବେଶକୁ ନଷ୍ଟ କରିବା ଭଳି ପରିସ୍ଥିତିକୁ ସମାପ୍ତ କରିବାରେ ସହାୟକ ହେବ ।
କ୍ୟାବିନେଟ ମଞ୍ଜୁରି : କେନ୍ଦ୍ର କର୍ମଚାରୀଙ୍କୁ ମିଳିବ ଅତିରିକ୍ତ 2 ପ୍ରତିଶତ ମହଙ୍ଗା ଭତ୍ତା

କେନ୍ଦ୍ର ସରକାରୀ କର୍ମଚାରୀ ଏବଂ ଅବସରପ୍ରାପ୍ତ କର୍ମଚାରୀ ଙ୍କୁ ଅତିରିକ୍ତ 2 ପ୍ରତିଶତ ମହଙ୍ଗା ଭତ୍ତା ଏବଂ ରିଲିଫ ପ୍ରଦାନ କରାଯିବ । ଏହା ପିଛିଲା ଭାବେ ଜାନୁୟାରୀ 2017ରୁ ମିଳିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବ ଅନୁମୋଦନ ଲାଭ କରିଛି । ସପ୍ତମ ବେତନ କମିଶନଙ୍କ ସୁପାରିଶ ଲାଗୁ ହେବା ପରେ ଏହା କେନ୍ଦ୍ର ସରକାରୀ କର୍ମଚାରୀ ଓ ଅବସରପ୍ରାପ୍ତ କର୍ମଚାରୀ ଙ୍କ ପାଇଁ ଦ୍ୱିତୀୟ କିସ୍ତିର ମହଙ୍ଗା ଭତ୍ତା । ପ୍ରଥମେ 2 ପ୍ରତିଶତର ମହଙ୍ଗା ଭତ୍ତା ଓ ରିଲିଫ ମିଳିଥିବା ବେଳେ ଏବେ ଦ୍ୱିତୀୟ କିସ୍ତିର ମହଙ୍ଗା ଭତ୍ତା ମିଳିବ । ଏହାକୁ ମିଶାଇ କେନ୍ଦ୍ର କର୍ମଚାରୀ ଓ ଅବସରପ୍ରାପ୍ତ କର୍ମଚାରୀ ମାନେ ମୋଟ 4 ପ୍ରତିଶତ ମହଙ୍ଗା ଭତ୍ତା ଓ ରିଲିଫ ପାଇବେ । ସପ୍ତମ ବେତନ ଆୟୋଗଙ୍କ ସୁପାରିଶ ଫର୍ମୁଲା ଅନୁସାରେ ଏହି ମହଙ୍ଗା ଭତ୍ତା ମଞ୍ଜୁର କରାଯାଇଛି । ଅତିରିକ୍ତ ମହଙ୍ଗା ଭତ୍ତା ପ୍ରଦାନ ଯୋଗୁଁ ରାଜକୋଷ ଉପରେ ବାର୍ଷିକ 5857.28 କୋଟି ଟଙ୍କାର ରାଜସ୍ୱ ବୋଝ ପଡିବ । ସେହିପରି ମହଙ୍ଗା ରିଲିଫ (ଡିଆର)ପ୍ରଦାନ ଯୋଗୁଁ ମୋଟ ବାର୍ଷିକ ବୋଝ 6833.50 କୋଟି ଟଙ୍କା ହେବ । କେନ୍ଦ୍ର ସରକାରଙ୍କ ଏହି ନିଷ୍ପତ୍ତି ଯୋଗୁଁ 48.85ଲକ୍ଷ କେନ୍ଦ୍ର କର୍ମଚାରୀ ଏବଂ 55.51 ଲକ୍ଷ ସେବା ନିବୃତ କର୍ମଚାରୀ ଉପକୃତ ହେବେ ।
ପ୍ରଧାନମନ୍ତ୍ରୀ ଓଡିଶା ମୁଖ୍ୟମନ୍ତ୍ରୀଙ୍କ ସହିତ ଘୂର୍ଣ୍ଣିଝଡ ପରିସ୍ଥିତି ଉପରେ ଆଲୋଚନା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡିଶାର କେତେକ ଅଞ୍ଚଳରେ ଘୂର୍ଣ୍ଣିଝଡ ପରିସ୍ଥିତି ସଂକ୍ରାନ୍ତରେ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକଙ୍କ ସହ ଆଲୋଚନା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଓଡିଶାର କେତେକ ଅଞ୍ଚଳରେ ଘୂର୍ଣ୍ଣିଝଡ ପରିସ୍ଥିତି ବିଷୟରେ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଜୀଙ୍କ ସହିତ ଆଲୋଚନା ହୋଇଥିଲା । ଏହି ପ୍ରତିକୂଳ ପରିସ୍ଥିତିକୁ ଦୂର କରିବାରେ କେନ୍ଦ୍ର ସମସ୍ତ ପ୍ରକାର ସହାୟତା ପାଇଁ ପ୍ରତିଶ୍ରୁତି ଦେଇଛି । ସମସ୍ତଙ୍କ ସୁରକ୍ଷା ତଥା କଲ୍ୟାଣ ପାଇଁ ପ୍ରାର୍ଥନା କରୁଛି ।”
ଧନୁ ଯାତ୍ରାର ଶୁଭାରମ୍ଭ ଅବସରରେ ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଧନୁ ଯାତ୍ରା ଆରମ୍ଭ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି । ମହାନ ଧନୁ ଯାତ୍ରା ଓଡିଶାର ସଂସ୍କୃତି ସହିତ ଜଡିତ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମହାନ ଧନୁ ଯାତ୍ରା ଓଡିଶାର ସଂସ୍କୃତି ସହିତ ଜଡିତ । ଏହି ଯାତ୍ରା ଆରମ୍ଭ ହୋଇଥିବାରୁ ସମସ୍ତଙ୍କୁ ମୋର ଶୁଭେଚ୍ଛା । ଏହି ଯାତ୍ରା ଆମ ସମାଜରେ ସୌହାର୍ଦ୍ଦ୍ୟ ଏବଂ ସୁଖର ଆବେଗକୁ ଆଗକୁ ବଢ଼ାଇବ ।”
କିନୌର ଭୂସ୍ଖଳଖ ସମ୍ପର୍କରେ ହିମାଚଳ ପ୍ରଦେଶ ମୁଖ୍ୟମନ୍ତ୍ରୀଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

କିନୌର ଭୂସ୍ଖଳନଜନିତ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଜୟରାମ ଠାକୁରଙ୍କ ସହ କଥା ହୋଇଛନ୍ତି । ଜାରି ରହିଥିବା ଉଦ୍ଧାର କାର୍ଯ୍ୟକୁ ସମସ୍ତ ପ୍ରକାର ସହାୟତା ଯୋଗାଇ ଦେବାକୁ ପ୍ରଧାନମନ୍ତ୍ରୀ ପ୍ରତିଶ୍ରୁତି ଦେଇଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ହୋଇଥିବା ଟ୍ୱିଟରେ କୁହାଯାଇଛି, “ପ୍ରଧାନମନ୍ତ୍ରୀ @ନରେନ୍ଦ୍ର ମୋଦୀ କିନୌର ଭୂସ୍ଖଳନଜନିତ ସ୍ଥିତି ସମ୍ପର୍କରେ ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ @ଜୟରାମଠାକୁରବିଜେପିଙ୍କ ସହ ଆଲୋଚନା କରିଛନ୍ତି । ଜାରି ଉଦ୍ଧାରକାର୍ଯ୍ୟକୁ ସମସ୍ତ ପ୍ରକାର ସହାୟତା ଯୋଗାଇ ଦେବାକୁ ପ୍ରଧାନମନ୍ତ୍ରୀ ପ୍ରତିଶ୍ରୁତି ଦେଇଛନ୍ତି ।”
ବ୍ରିକ୍ସ ଆନ୍ତଃବ୍ୟାଙ୍କ ସହଯୋଗ ବ୍ୟବସ୍ଥା ଅନ୍ତର୍ଗତ ଏକ୍ସିମ ବ୍ୟାଙ୍କ ଦ୍ୱାରା କ୍ରେଡିଟ ରେଟିଂ ସମ୍ବନ୍ଧୀୟ ସହଯୋଗ ବୁଝାମଣା, ଆନ୍ତଃବ୍ୟାଙ୍କ ସ୍ଥାନୀୟ କରେନ୍ସି କ୍ରେଡିଟ ଲାଇନ ଚୁକ୍ତି ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଇଣ୍ଟର-ବ୍ୟାଙ୍କ ସ୍ଥାନୀୟ କରେନ୍ସି କ୍ରେଡିଟ ଲାଇନ ଚୁକ୍ତି ଏବଂ ବ୍ରିକ୍ସ ଇଣ୍ଟର-ବ୍ୟାଙ୍କ ସହଯୋଗ ବ୍ୟବସ୍ଥା ଅନ୍ତର୍ଗତ ଏକ୍ସିମ (ରପ୍ତାନି-ଆମଦାନୀ ବ୍ୟାଙ୍କ) ଦ୍ୱାରା କ୍ରେଡିଟ ରେଟିଂ ସମ୍ବନ୍ଧୀୟ ସହଯୋଗ ବୁଝାମଣାରେ ସ୍ୱାକ୍ଷର କରାଯିବା ସଂକ୍ରାନ୍ତ ପ୍ରସ୍ତାବକୁ ମଞ୍ଜୁରି ପ୍ରଦାନ କରାଯାଇଛି । ଯେ’ହେତୁ ଏହି ଚୁକ୍ତି ଏବଂ ଏମଓୟୁ ବ୍ୟାପକ ବୁଝାମଣା ଅଟେ ଏବଂ ଏହାର ସ୍ୱରୂପ ବାଧ୍ୟତାମୂଳକ ନୁହେଁ, ସେଥିପାଇଁ ଏକ୍ସିମ ବ୍ୟାଙ୍କର ନିର୍ଦ୍ଦେଶକ ମଣ୍ଡଳୀକୁ ସେମାନଙ୍କ ଫ୍ରେମୱାର୍କ ମଧ୍ୟରେ ଏକକ ଚୁକ୍ତି ଏବଂ ଉତ୍ତରଦାୟିତ୍ୱ ନିମନ୍ତେ କୌଣସି ନେଣଦେଣ ତଥା ନିଷ୍ପତ୍ତି ନେବା ଲାଗି ଅଧିକୃତ କରି ଦିଆଯାଇଛି ।
ଡକ୍ଟର ଏପିଜେ ଅବଦୁଲ କଲାମଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ରାଷ୍ଟ୍ରପତି ଡକ୍ଟର ଏପିଜେ ଅବଦୁଲ କଲାମଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ବୈଜ୍ଞାନିକ ତଥା ରାଷ୍ଟ୍ରପତି ଭାବରେ ଡକ୍ଟର କଲାମଙ୍କ ଅବଦାନକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ ଯିଏ ସମାଜର ପ୍ରତ୍ୟେକ ବର୍ଗଙ୍କ ସହିତ ତାଳମେଳ ରଖୁଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆମର ପୂର୍ବତନ ରାଷ୍ଟ୍ରପତି ଡକ୍ଟର ଏପିଜେ ଅବଦୁଲ କଲାମଙ୍କୁ ଶ୍ରଦ୍ଧାଞ୍ଜଳି । ବୈଜ୍ଞାନିକ ତଥା ରାଷ୍ଟ୍ରପତି ଭାବରେ ଆମ ଦେଶ ପାଇଁ ତାଙ୍କର ଅବଦାନ ଏବଂ ସମାଜର ପ୍ରତ୍ୟେକ ବର୍ଗଙ୍କ ସହିତ ତାଳମେଳ ରଖୁଥିବାରୁ ସେ ସର୍ବଦା ପ୍ରଶଂସନୀୟ ।”
ତୈଳ, ଗ୍ୟାସ କ୍ଷେତ୍ରରେ ଭାରତ-ବେଲାରୁସ ମଧ୍ୟରେ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ତୈଳ ଏବଂ ଗ୍ୟାସ କ୍ଷେତ୍ରରେ ଭାରତ ଓ ବେଲାରୁସ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ପିଛିଲା ଭାବେ ମଞ୍ଜୁରି ମିଳିଛି । ବେଲାରୁସ ରାଷ୍ଟ୍ରପତି ଗତ 12 ସେପ୍ଟେମ୍ବର, 2017ରେ ଭାରତ ଗସ୍ତରେ ଆସିଥିବା ସମୟରେ ଏହି ସ୍ୱାକ୍ଷରିତ ହୋଇଥିଲା । ଏହି ଏମଓୟୁ ଦ୍ୱାରା ଭାରତ ଏବଂ ବେଲାରୁସ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ସୁଦୃଢ଼ ହେବ । ଏଥିସହିତ ତୈଳ ଏବଂ ପ୍ରାକୃତିକ ଗ୍ୟାସ କ୍ଷେତ୍ରରେ ଦୁଇ ଦେଶ ମଧ୍ୟରେ ଆର୍ଥିକ ଏବଂ ବାଣିଜ୍ୟିକ ସହଯୋଗ ବୃଦ୍ଧି ପାଇବ ବୋଲି ଆଶା କରାଯାଉଛି । ଏହି ଏମଓୟୁ ଅଧୀନରେ ଦୁଇ ଦେଶର ଅପଷ୍ଟ୍ରିମ ଏବଂ ଡାଉନଷ୍ଟ୍ରିମ କ୍ଷେତ୍ର, ଦକ୍ଷତା ନିର୍ମାଣ, ପ୍ରଯୁକ୍ତି ହସ୍ତାନ୍ତର, ବର୍ଦ୍ଧିତ ତୈଳ ବିଶୋଧନ ଏବଂ ଭାରତରେ ପରିପକ୍ୱ ତୈଳ କ୍ଷେତ୍ରଗୁଡ଼ିକର ବିକାଶ ନିମନ୍ତେ ସହଯୋଗ ଦିଗରେ କାମ କରିବେ ।
ଗୋପ୍ରଜାତିର ସୁରକ୍ଷା ଓ ବିକାଶ ଲାଗି ରାଷ୍ଟ୍ରୀୟ କାମଧେନୁ ଆୟୋଗ ପ୍ରତିଷ୍ଠାକୁ କ୍ୟାବିନେଟର ମଞ୍ଜୁର

ଗୋପ୍ରଜାତିର ସୁରକ୍ଷା ଏବଂ ବିକାଶ ଲାଗି ରାଷ୍ଟ୍ରୀୟ କାମଧେନୁ ଆୟୋଗ ପ୍ରତିଷ୍ଠା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ପ୍ରଭାବ : ରାଷ୍ଟ୍ରୀୟ କାମଧେନୁ ଆୟୋଗ ପ୍ରତିଷ୍ଠା ହେବା ଦ୍ୱାରା ଦେଶୀ ପ୍ରଜାତିର ଗାଈ ଏବଂ ଗୋବଂଶର ସଂରକ୍ଷଣ, ସୁରକ୍ଷା ଏବଂ ବିକାଶ ସମ୍ଭବପର ହୋଇପାରିବ । ଏହା ପ୍ରାଣୀ ପାଳନ କ୍ଷେତ୍ରରେ ଅଭିବୃଦ୍ଧିକୁ ପ୍ରୋତ୍ସାହିତ କରିବ ଯାହା ମହିଳା ଏବଂ କ୍ଷୁଦ୍ର ଓ ନାମମାତ୍ର ଚାଷୀଙ୍କ ପାଇଁ ଅଧିକ ସମାବେଶୀ ଏବଂ ଲାଭଜନକ ହେବ । ରାଷ୍ଟ୍ରୀୟ କାମଧେନୁ ଆୟୋଗ ପ୍ରାଣୀ ଚିକିତ୍ସା, ପ୍ରାଣୀ ବିଜ୍ଞାନ କିମ୍ବା କୃଷି ବିଶ୍ୱବିଦ୍ୟାଳୟ କିମ୍ବା କେନ୍ଦ୍ର/ରାଜ୍ୟ ସରକାରଙ୍କ ସହିତ ମିଶି ଗୋପ୍ରଜନନ, ପାଳନ, ଜୈବିକ ଖତ, ବାୟୋଗ୍ୟାସ ଆଦି କ୍ଷେତ୍ରରେ ଗବେଷଣାକୁ ପ୍ରୋତ୍ସାହିତ କରିବ ।
ଇଫକୋ ଅଧ୍ୟକ୍ଷ ସର୍ଦ୍ଦାର ବଲବିନ୍ଦର ସିଂ ନାକାଇ ଜୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଇଫକୋ ଅଧ୍ୟକ୍ଷ ସର୍ଦ୍ଦାର ବଲବିନ୍ଦର ସିଂ ନାକାଇ ଜୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ସର୍ଦ୍ଦାର ବଲବିନ୍ଦର ସିଂ ନାକାଇ ଜୀ କୃଷି ଏବଂ ସମବାୟ କ୍ଷେତ୍ରର ଜଣେ ଜ୍ଞାନୀ ଓ ବରିଷ୍ଠ ସଭ୍ୟ ଥିଲେ । କୃଷକମାନଙ୍କ ସଶକ୍ତିକରଣ ଦିଗରେ ତାଙ୍କର ଅଗ୍ରଣୀ ଭୂମିକା ରହିଥିଲା । ତାଙ୍କ ବିୟୋଗ ଅତ୍ୟନ୍ତ ଦୁଃଖଦାୟକ । ତାଙ୍କ ପରିବାର ତଥା ଶୁଭେଚ୍ଛୁମାନଙ୍କ ପ୍ରତି ମୋର ସମବେଦନା । ତାଙ୍କ ଆତ୍ମାର ସଦଗତି କାମନା କରୁଛି” ।
ବ୍ରାଜିଲ ରାଷ୍ଟ୍ରପତି ନିର୍ବାଚନ ଜିତିଥିବା ଲୁଇଜ ଇନାସିଓ ଲୁଲା ଦି ସିଲଭାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରାଜିଲ ରାଷ୍ଟ୍ରପତି ନିର୍ବାଚନ ଜିତିଥିବା ଲୁଇଜ ଇନାସିଓ ଲୁଲା ଦି ସିଲଭାଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ବ୍ରାଜିଲ ରାଷ୍ଟ୍ରପତି ନିର୍ବାଚନ ଜିତିଥିବାରୁ @LulaOficialଙ୍କୁ ଅଭିନନ୍ଦନ । ଦ୍ୱିପାକ୍ଷିକ ସମ୍ପର୍କ ସହ ବୈଶିକ ପ୍ରସଙ୍ଗରେ ଆମ ସହଯୋଗକୁ ଆହୁରି ଗଭୀର ଓ ବ୍ୟାପକ କରିବା ପାଇଁ ମିଳିତ ଭାବେ କାମ କରିବାକୁ ଆଗ୍ରହୀ: PM”
ଗଣିତଜ୍ଞ ତଥା ପଦ୍ମଶ୍ରୀ ବିଜେତା ଶ୍ରୀ ଆରଏଲ କଶ୍ୟପଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଣିତଜ୍ଞ ତଥା ପଦ୍ମଶ୍ରୀ ବିଜେତା ଶ୍ରୀ ଆରଏଲ କଶ୍ୟପଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଶ୍ରୀ ଆରଏଲ କଶ୍ୟପ ଜଣେ ବହୁମୁଖୀ ପ୍ରତିଭାସମ୍ପନ୍ନ ବ୍ୟକ୍ତି ଏବଂ ବିଦ୍ୱାନ ଥିଲେ । ତାଙ୍କ ଗାଣିତିକ ଓ ବୈଜ୍ଞାନିକ ଜ୍ଞାନର ପରିଧି ବ୍ୟାପକ ଥିଲା । ଭାରତୀୟ ସଂସ୍କୃତିକୁ ନେଇ ସେ ଗର୍ବିତ ବୋଧ କରିବା ସହ ବୈଦିକ ଶିକ୍ଷାରେ ମଧ୍ୟ ପାରଙ୍ଗମ ଥିଲେ । ତାଙ୍କ ବିୟୋଗରେ ଦୁଃଖିତ । ତାଙ୍କ ପରିବାରକୁ ସମବେଦନା । ଓମ ଶାନ୍ତି ।”
ମହାକାଶର ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ଭାରତ - ଓମାନ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ବାହ୍ୟ ମହାକାଶର ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଓମାନ ମଧ୍ୟରେ ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ଏମଓୟୁରେ ଭାରତ ପକ୍ଷରୁ ଭାରତୀୟ ମହାକାଶ ଗବେଷଣା ସଂଗଠନ (ଇସ୍ରୋ) ଏବଂ ଓମାନର ପରିବହନ ଏବଂ ସଂଚାର ମନ୍ତ୍ରଣାଳୟ ଫେବୃଆରୀ 2018ରେ ମସ୍କଟ ଠାରେ ସ୍ୱାକ୍ଷର କରିଥିଲେ । ବିବରଣୀ -ଏହି ଏମଓୟୁ ଦ୍ୱାରା – ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ଅନୁପ୍ରୟୋଗ ଭଳି ପୃଥିବୀର ରିମୋଟ ସେନ୍ସିଂ, ଉପଗ୍ରହ ଆଧାରିତ ନେଭିଗେସନ, ମହାକାଶ ବିଜ୍ଞାନ ଏବଂ ସୌରମଣ୍ଡଳ ସମ୍ବନ୍ଧୀୟ ଅନୁସନ୍ଧାନ, ମହାକାଶ ଯାନ, ମହାକାଶ ପ୍ରଣାଳୀ ଏବଂ ଗ୍ରାଉଣ୍ଡ ସିଷ୍ଟମ ବ୍ୟବହାର ଏବଂ ମହାକାଶ ପ୍ରଯୁକ୍ତିର ଅନୁପ୍ରୟୋଗ ଆଦି କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ମିଳିବ । -ଏହି ଏମଓୟୁ ଅନ୍ତର୍ଗତ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ଯେଉଁଥିରେ ଡିଓଏସ/ଇସ୍ରୋ ଏବଂ ଓମାନର ପରିବହନ ଏବଂ ସଂଚାର ମନ୍ତ୍ରଣାଳୟର ସଦସ୍ୟ ପ୍ରତିନିଧିତ୍ୱ କରିବେ । କାର୍ଯ୍ୟକାରୀ ଦଳ ବୁଝାମଣା ଲାଗୁ କରିବାକୁ ସମ୍ବଳ ସହିତ କାର୍ଯ୍ୟ ଯୋଜନାର ରୂପରେଖ ପ୍ରସ୍ତୁତ କରିବେ । -ଏହାଦ୍ୱାରା ପୃଥିବୀର ରିମୋଟ ସେନ୍ସିଂ, ଉପଗ୍ରହ ନେଭିଗେସନ, ମହାକାଶ ବିଜ୍ଞାନ ଏବଂ ବାହ୍ୟ ମହାକାଶର ଅନ୍ୱେଷଣ ଭଳି କ୍ଷେତ୍ରରେ ନୂଆ ଗବେଷଣା ଗତିବିଧିର ସମ୍ଭାବନା ଖୋଜିବା ଏବଂ ସାମ୍ଭାବ୍ୟ ପ୍ରୟୋଗକୁ ପ୍ରୋତ୍ସାହନ ମିଳିବ । କାର୍ଯ୍ୟକାରୀ ରଣନୀତି ଏବଂ ଲକ୍ଷ୍ୟ : ଏହି ସ୍ୱାକ୍ଷରିତ ବୁଝାମଣା ଫଳରେ ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ । ଏହି କାର୍ଯ୍ୟଗୋଷ୍ଠୀ ଏମଓୟୁର ବ୍ୟବସ୍ଥାକୁ ଲାଗୁ କରିବାର ସମ୍ବଳ ସହିତ ଏକ କାର୍ଯ୍ୟ ଯୋଜନାର ରୂପରେଖ ପ୍ରସ୍ତୁତ କରିବ । ଲାଭ : ମାନବ କଲ୍ୟାଣ ଲାଗି ମହାକାଶ ପ୍ରଯୁକ୍ତିର ପ୍ରୟୋଗ କ୍ଷେତ୍ରରେ ମିଳିତ ଗତିବିଧିକୁ ଏହି ଏମଓୟୁ ପ୍ରୋତ୍ସାହିତ କରିବ । ଏହାଦ୍ୱାରା ଦେଶର ସମସ୍ତ କ୍ଷେତ୍ର ଏବଂ ଅଂଚଳକୁ ଲାଭ ମିଳିବ । ପ୍ରଭାବ : ଏହି ଏମଓୟୁ ଜରିଆରେ ଓମାନ ରାଜ୍ୟ ସହିତ ସହଯୋଗ ବୃଦ୍ଧି ପାଇବ ଏବଂ ମାନବ କଲ୍ୟାଣ ଲାଗି ମହାକାଶ ପ୍ରଯୁକ୍ତିର ପ୍ରୟୋଗ କ୍ଷେତ୍ରରେ ମିଳିତ କାର୍ଯ୍ୟକଳାପକୁ ପ୍ରୋତ୍ସାହନ ମିଳିବ ।
ପାରାଲିମ୍ପିକ୍ସ ଗେମ୍ସର ବ୍ୟାଡମିଣ୍ଟନ ସ୍ଵର୍ଣ୍ଣ ବିଜେତା ପ୍ରମୋଦ ଭଗତଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ପାରାଲିମ୍ପିକ୍ସ ଗେମ୍ସର ବ୍ୟାଡମିଣ୍ଟନ ସ୍ଵର୍ଣ୍ଣ ବିଜେତା ପ୍ରମୋଦ ଭଗତଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ପ୍ରମୋଦ ଭଗତ ସମଗ୍ର ଦେଶର ହୃଦୟକୁ ଜିଣିଛନ୍ତି । ସେ ଜଣେ ଚାମ୍ପିଅନ, ଯାହାଙ୍କ ସଫଳତା ଲକ୍ଷ ଲକ୍ଷ ଲୋକଙ୍କୁ ଅନୁପ୍ରାଣିତ କରିବ । ସେ ଉଲ୍ଲେଖନୀୟ ସହନଶୀଳତା ଏବଂ ଦୃଢ ସଙ୍କଳ୍ପର ପ୍ରଦର୍ଶନ କରିଛନ୍ତି । ବ୍ୟାଡମିଣ୍ଟନରେ ସ୍ଵର୍ଣ୍ଣ ପଦକ ପାଇଁ ତାଙ୍କୁ ଅଭିନନ୍ଦନ । ଭବିଷ୍ୟତରେ ତାଙ୍କର ସମସ୍ତ ପ୍ରୟାସ ପାଇଁ ତାଙ୍କୁ ଶୁଭକାମନା । @ପ୍ରମୋଦଭଗତ83” ।
ପଞ୍ଜାବର ଖାଦ୍ୟ ପ୍ରକ୍ରିୟାକରଣ କାର୍ଯ୍ୟକ୍ରମ ପାଇଁ ଫୁଡ୍ କ୍ୟାସ୍ କ୍ରେଡିଟକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଖାଦ୍ୟ ପ୍ରକ୍ରିୟାକରଣ କାର୍ଯ୍ୟକ୍ରମ ପାଇଁ ପଞ୍ଜାବ ସରକାରଙ୍କ ଲିଗାସି ଫୁଡ୍ କ୍ୟାସ୍ କ୍ରେଡିଟ୍ ଏକାଉଣ୍ଟ (2014-15 ଫସଲ ଋତୁ ପର୍ଯ୍ୟନ୍ତ)ର ସମାଧାନ ପାଇଁ ଅନୁମୋଦନ ମିଳିଛି । ପିଛିଲା ଭାବେ ଏହି ପ୍ରସ୍ତାବକୁ କ୍ୟାବିନେଟ ମଞ୍ଜୁରି ମିଳିଛି । ଟ୍ରାଞ୍ଜାକସନ୍ ଅଫ ବିଜନେସ୍ ରୁଲସ୍-1961 ର ରୁଲ୍-12 ଆଧାରରେ ବ୍ୟୟ ବିଭାଗ ଦେଇଥିବା ପ୍ରସ୍ତାବକୁ ପ୍ରଧାନମନ୍ତ୍ରୀ 2017 ଜାନୁୟାରୀ 2 ତାରିଖରେ ଅନୁମୋଦନ କରିଥିଲେ । ଏହି ଲିଗାସୀ ପ୍ରସଙ୍ଗର ସମାଧାନ ଦ୍ୱାରା ବ୍ୟାଙ୍କଗୁଡ଼ିକ ପାଇଁ ଫୁଡ୍ କ୍ରେଡିଟ୍ ପ୍ରଦାନରେ ସହାୟକ ହେବ । ଦେଶର ଖାଦ୍ୟ ସୁରକ୍ଷାକୁ ସୁନିଶ୍ଚିତ କରିବା ପାଇଁ ଖାଦ୍ୟ ପ୍ରକ୍ରିୟାକରଣ କାର୍ଯ୍ୟକ୍ରମକୁ ନିରବଚ୍ଛିନ୍ନ ଜାରି ରଖିବା ଓ ରାଜ୍ୟର ବହୁପରିମାଣର ଚାଷୀଙ୍କ ସ୍ୱାର୍ଥ ରକ୍ଷା ପାଇଁ ଏହି ଲିଗାସୀ ସମସ୍ୟାର ତୁରନ୍ତ ସମାଧାନ ହୋଇଛି । ବକେୟା ଥିବା କ୍ୟାସ୍ କ୍ରେଡିଟକୁ ପଞ୍ଜାବ ସରକାର ଦୀର୍ଘ ଅବଧିର ଋଣ ଭାବେ ଉପଯୋଗ କରିବେ, ଯାହାଫଳରେ ସୁଧ ପ୍ରଦାନରେ ସଂଚୟ ହୋଇପାରିବ । ଏହା ପଞ୍ଜାବ ସରକାରଙ୍କୁ ପୁଞ୍ଜି ବ୍ୟୟ କ୍ଷେତ୍ରରେ ଅତିରିକ୍ତ ସମ୍ବଳ ସୃଷ୍ଟିରେ ସହାୟକ ହେବ । 2014-15 ଖରିଫ ଋତୁ ପର୍ଯ୍ୟନ୍ତ ପଞ୍ଜାବ ସରକାରଙ୍କ କ୍ୟାସ୍ କ୍ରେଡିଟ୍ ଏକାଉଣ୍ଟରେ ପ୍ରାୟ 31ହଜାର କୋଟି ଟଙ୍କା ବକେୟା ରହିଛି । ଯାହା ଏବେ ଦୀର୍ଘକାଳୀନ ଋଣ ଭାବେ ପରିବର୍ତ୍ତିତ ହୋଇଛି । ଏହି ବକେୟାକୁ ପଞ୍ଜାବ ସରକାର 20ବର୍ଷ ଅବଧିରେ ପ୍ରତି ଛଅମାସରେ କିସ୍ତି ଆକାରରେ ପରିଶୋଧ କରିବେ । ରିଜର୍ଭ ବ୍ୟାଙ୍କ ଓ ଋଣପ୍ରଦାନକାରୀ ବ୍ୟାଙ୍କ ଦ୍ୱାରା ନିର୍ଦ୍ଧାରିତ ନିୟମ ଅନୁସାରେ ଏହି ଋଣର ସର୍ତ୍ତାବଳୀ ନିର୍ଦ୍ଧାରଣ କରାଯାଇଛି । 2015 ମାର୍ଚ୍ଚ 31ତାରିଖ ପର୍ଯ୍ୟନ୍ତ ଥିବା ଋଣ ବକେୟାକୁ ଏହି ସୁବିଧା ମିଳିବ ।
ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିକୁ 5 କୋଟି ଟଙ୍କା ଦାନକଲେ ଉତ୍ତରପ୍ରଦେଶ ମୁଖ୍ୟମନ୍ତ୍ରୀ

ଉତ୍ତରପ୍ରଦେଶ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ ନୂଆଦିଲ୍ଲୀଠାରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସାକ୍ଷାତକାଳରେ ସେ ଲାକ୍ଷାଦୀପ ଏବଂ ଅନ୍ୟ ରାଜ୍ୟର ବାତ୍ୟା ପ୍ରପୀଡିତ ଲୋକଙ୍କ ନିମିତ୍ତ ମୁଖ୍ୟମନ୍ତ୍ରୀ ଦୂରାବସ୍ଥା ରିଲିଫ ଫଣ୍ଡରୁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିକୁ 5 କୋଟି ଟଙ୍କାର ଏକ ଚେକ ପ୍ରଧାନମନ୍ତ୍ରୀଙ୍କୁ ପ୍ରଦାନ କରିଛନ୍ତି ।
ପ୍ରଧାନମନ୍ତ୍ରୀ ଗଲ୍ଫ ଖେଳାଳି ଆଦିତ୍ୟ ଅଶୋକଙ୍କୁ ତାଙ୍କ ଦକ୍ଷତା ଏବଂ ଉନ୍ନତ ପ୍ରଦର୍ଶନ ପାଇଁ ପ୍ରଶଂସା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଲ୍ଫ ଖେଳାଳି ଆଦିତ୍ୟ ଅଶୋକଙ୍କୁ ଅଲିମ୍ପିକ୍ସରେ ଚମତ୍ମାର ପ୍ରଦର୍ଶନ ସମୟରେ ତାଙ୍କ ଦକ୍ଷତା ଏବଂ ସଂକଳ୍ପ ପାଇଁ ପ୍ରଶଂସା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: ଗଲ୍ପ ଖେଳାଳି ଆଦିତ୍ୟ, ଆପଣ ଟୋକିଓ ୨୦୨୦ ଅଲମ୍ପିକ୍ସରେ ଅତୁଳନୀୟ କୌଶଳ ଏବଂ ସଂକଳ୍ପ ଦେଖାଇଛନ୍ତି । ଗୋଟିଏ ପଦକରୁ ଆପଣ ଅଳ୍ପକେ ବଞ୍ଚିତ ହୋଇଛନ୍ତି ସତ, କିନ୍ତୁ ଆପଣ ଯେ କୌଣସି ଭାରତୀୟଙ୍କଠାରୁ ଅଧିକ ଦୂରକୁ ଯାଇପାରିଛନ୍ତି ଏବଂ ଅତି ସୁନ୍ଦର ପ୍ରଦର୍ଶନ କରିଛନ୍ତି । ଆପଣଙ୍କ ଭବିଷ୍ୟତ ପ୍ରୟାସ ପାଇଁ ଶୁଭେଚ୍ଛା ।
ଭିତ୍ତିଭୂମି ବିକାଶରେ ଅଧିକ ପୁଂଜି ବିନିଯୋଗ ଲାଗି 31,300 କୋଟି ଟଙ୍କାର ଅତିରିକ୍ତ ସମ୍ବଳ ସଂଗ୍ରହ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ଦେଶରେ ଭିତ୍ତିଭୂମି କ୍ଷେତ୍ରର ବିକାଶ ଲାଗି କେନ୍ଦ୍ର ସରକାର ଆଉ 31,300 କୋଟି ଟଙ୍କାର ଅତିରିକ୍ତ ବଜେଟ ସମ୍ବଳ ସଂଗ୍ରହ କରିବେ । ଚଳିତ 2016-17 ଆର୍ଥିକ ବର୍ଷରେ ଏହି ଅତିରିକ୍ତ ସମ୍ବଳ ସଂଗ୍ରହ କରାଯିବ । ସେହିପରି ବଜେଟ ପାଇଁ ଆବଶ୍ୟକ ପଡୁଥିବା ଅତିରିକ୍ତ ସାଧନ 16,300 କୋଟି ଟଙ୍କାର ମୂଳଧନ ଓ ସୂଧ ବାବଦ ଅର୍ଥ ପରିଶୋଧ ପାଇଁ ମଧ୍ୟ ନିଷ୍ପତ୍ତି ନିଆଯାଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । କ୍ୟାବିନେଟର ନିଷ୍ପତ୍ତି ଅନୁସାରେ ଶକ୍ତି ଆର୍ଥିକ ନିଗମ, ଭାରତୀୟ ଅକ୍ଷୟ ଶକ୍ତି ବିକାଶ ସଂସ୍ଥା, ଭାରତୀୟ ଆଭ୍ୟନ୍ତରୀଣ ଜଳପଥ ସଂସ୍ଥା ଏବଂ ନାବାର୍ଡ ଏହି ଅତିରିକ୍ତ ସାଧନ ସଂଗ୍ରହ କରିବେ । ବାକି ଅର୍ଥ ଯାହାକି ମୂଳଧନ ଓ ସୂଧ ପରିଶୋଧ ନିମନ୍ତେ ଉଦ୍ଦିଷ୍ଟ – ତାହା କେନ୍ଦ୍ର ସରକାର ତାଙ୍କ ବିଭିନ୍ନ ମନ୍ତ୍ରଣାଳୟର ଖର୍ଚ୍ଚ ଦାବିରୁ ଏହି ସଂସ୍ଥାଗୁଡିକୁ ଭରଣା କରିବେ । ଞ୍ଚଞ୍ଚଞ୍ଚଞ୍ଚଞ୍ଚଞ୍ଚଞ୍ଚଞ୍ଚଞ୍ଚଞ୍ଚ
ଗୋଆ ସ୍ଥାପନା ଦିବସରେ ରାଜ୍ୟବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଗୋଆ ସ୍ଥାପନା ଦିବସରେ ଆଜି ରାଜ୍ୟବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ପ୍ରତିଷ୍ଠା ଦିବସରେ ଗୋଆବାସୀଙ୍କୁ ଶୁଭେଚ୍ଛା । ଆଗାମୀ ବର୍ଷଗୁଡିକରେ ଗୋଆର ପ୍ରଗତି ଏବଂ ସମୃଦ୍ଧି କାମନା କରୁଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
କୁମାର ପୋଷ୍ଟରେ ମୁତୟନ ହେବାରେ ପ୍ରଥମ ମହିଳା ଅଧିକାରୀ ବିବେଚିତ ହୋଇଥିବା କ୍ୟାପଟେନ ଶିବା ଚୌହାନଙ୍କୁ ପ୍ରଧାନମନ୍ତ୍ରୀ ପ୍ରଶଂସା କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଫାୟାର ଆଣ୍ଡ୍ ଫୁ୍ୟରି ସ୍ୟାପର୍ସର କ୍ୟାପଟେନ୍ ଶିବା ଚୌହାନ କଠୋର ତାଲିମ ସମାପ୍ତ ପରେ ପ୍ରଥମ ମହିଳା ଅଧିକାରୀ ଭାବେ ବିଶ୍ୱର ଉଚ୍ଚତମ ଯୁଦ୍ଧକ୍ଷେତ୍ର ସିଆଚେନର କୁମାର ପୋଷ୍ଟରେ ମୁତୟନ ହୋଇଥିବାରୁ ତାଙ୍କୁ ପ୍ରଶଂସା କରିଛନ୍ତି । ଫାୟାର ଆଣ୍ଡ୍ ଫୁ୍ୟରି ସ୍ୟାପର୍ସ କର୍ପସ ଦ୍ୱାରା ହୋଇଥିବା ଏକ ପୋଷ୍ଟ ଉପରେ ଟ୍ୱିଟ୍ କରି ପ୍ରଧାନମନ୍ତ୍ରୀ କହିଛନ୍ତି: ‘‘ପ୍ରତ୍ୟେକ ଭାରତୀୟଙ୍କୁ ଏହା ଗୌରବାନ୍ୱିତ କରିବ, ଭାରତର ନାରୀ ଶକ୍ତିର ଉତ୍ସାହକୁ ଏହା ବଖାଣୁଛି ।’’
ଜିଏସଏଲଭି ଏମକେ III-ଡି2 ଉପଗ୍ରହର ସଫଳ ଉତକ୍ଷେପଣ ଲାଗି ଇସ୍ରୋ ବୈଜ୍ଞାନିକଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଜିଏସଏଲଭି ଏମକେ III-ଡି2 ଉପଗ୍ରହର ସଫଳ ଉତକ୍ଷେପଣ ଲାଗି ଇସ୍ରୋ ବୈଜ୍ଞାନିକଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଜିଏସଏଲଭି ଏମକେ III-ଡି2 ଉପଗ୍ରହର ସଫଳ ଉତକ୍ଷେପଣ ଲାଗି ଇସ୍ରୋ ବୈଜ୍ଞାନିକଙ୍କୁ ମୋର ଅଭିନନ୍ଦନ । ଏକ ଭାରତୀୟ ପ୍ରକ୍ଷେପଣ ଯାନ ଦ୍ଵାରା ପ୍ରଥମ ଥର ଲାଗି ଏକ ଓଜନଦାର ଉପଗ୍ରହକୁ କକ୍ଷପଥରେ ଅବସ୍ଥାପିତ କରିବାର ଦୁଇ ଦୁଇଟି ସଫଳତା ନୂଆ ରେକର୍ଡ ସୃଷ୍ଟି କରିଛି । ଏହି ଉପଗ୍ରହ ଦେଶର କୋଣ ଅନୁକୋଣକୁ ଯୋଗାଯୋଗ ଏବଂ ଇଣ୍ଟରନେଟ ସେବା ଯୋଗାଇ ଦେବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଜୟନ୍ତୀ ଅବସରରେ ରାଜମାତା ବିଜୟା ରାଜେ ସିନ୍ଧିଆ ଜୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଜୟନ୍ତୀ ଅବସରରେ ରାଜମାତା ବିଜୟା ରାଜେ ସିନ୍ଧିଆ ଜୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଜୟନ୍ତୀ ଅବସରରେ ରାଜମାତା ବିଜୟା ରାଜେ ସିନ୍ଧିଆ ଜୀଙ୍କୁ ଶ୍ରଦ୍ଧାଞ୍ଜଳି । ତାଙ୍କ ଜୀବନ ଜନସେବା ପ୍ରତି ସମ୍ପୂର୍ଣ୍ଣ ସମର୍ପିତ ଥିଲା । ସେ ଦୃଢମନା ଓ ଦୟାଳୁ ଥିଲେ । ଆଜି ବିଜେପି ଲୋକଙ୍କ ବିଶ୍ୱାସର ଦଳ ଭାବେ ଉଭା ହୋଇଛି, କାରଣ ଆମ ପାଖରେ ରାଜମାତା ଜୀଙ୍କ ଭଳି ମହାନ ବ୍ୟକ୍ତିତ୍ୱ ଥିଲେ । ସେ ଲୋକଙ୍କ ପାଇଁ କାମ କରିଥିଲେ ଓ ଦଳକୁ ମଜବୁତ କରିଥିଲେ ।”
ଗତ ମାସର ‘ମନ୍ କି ବାତ୍‌’ କାର୍ଯ୍ୟକ୍ରମ ଉପରେ ଆଧାରିତ ଏକ ପୁସ୍ତିକା ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଗତ ମାସର ‘ମନ୍ କି ବାତ୍‌’ କାର୍ଯ୍ୟକ୍ରମ ଉପରେ ଆଧାରିତ ଏକ ପୁସ୍ତିକା ଶେୟାର କରିଛନ୍ତି, ଯେଉଁଥିରେ କାର୍ଯ୍ୟକ୍ରମରେ ଚର୍ଚ୍ଚା କରା ଯାଇଥିବା ବିଷୟ ସମ୍ପର୍କିତ ଆକର୍ଷଣୀୟ ଲେଖା ରହିଛି । ପ୍ରଧାନମନ୍ତ୍ରୀ ଟ୍ୱିଟ୍ କରି କହିଛନ୍ତି ଯେ, “ମୋତେ ଆଗାମୀ ସପ୍ତାହରେ ଆୟୋଜିତ ହେବାକୁ ଯାଉଥିବା ‘ମନ୍ କି ବାତ୍‌’ କାର୍ଯ୍ୟକ୍ରମ ନିମନ୍ତେ ଅଗଣିତ ଇନ୍‌ପୁଟ୍ ପ୍ରାପ୍ତ ହେବାରେ ଲାଗିଛି । ମୋତେ ଅନେକ ସଂଖ୍ୟାରେ ଯୁବକଯୁବତୀମାନଙ୍କୁ ସେମାନଙ୍କର ବିଚାର ବାଂଟିବା ଦେଖି ବହୁତ ଖୁସି ଲାଗୁଛି । ଏଠାରେ ଗତ ମାସର ଏପିସୋଡ୍ ଉପରେ ଆଧାରିତ ଏକ ପୁସ୍ତିକା ରହିଛି, ଯେଉଁଥିରେ ଚର୍ଚ୍ଚା କରା ଯାଇଥିବା ବିଷୟ ଉପରେ ଆକର୍ଷଣୀୟ ଲେଖା ରହିଛି ।“ http://davp.nic.in/ebook/mkbhin2022/index.html"